
ПсэупIэхэм къахохъуэ
Ущыпсэуну дзыхьщIыгъуэджэ хъуа унэхэм цIыхухэр къыщIэгъэIэпхъукIын» щIыналъэ программэм и сэбэп зэкIхэм я бжыгъэм хохъуэ.
Октябрьскэ жылэм и Центральнэ уэрамым къат куэду зэтету щаухуэ унэр метр зэбгъузэнатIэ 4040-рэ мэхъу. Илъэс щэ ныкъуэ ипэкIэ конзаводым и лэжьакIуэхэм папщIэ яухуа унэр кхъахэ хъуа псэупIэхэм ящыщу 2015 гъэм къалъыта пэтми, зи гугъу тщIы программэм щыхагъэхьэфар илъэс кIуарщ. ТыншыпIэ лъэпкъ зэримыIэм къищынэмыщIауэ, блынхэр къэчат, унащхьэм псы къыпхыкIырт.
«Къэбэрдей-Балъкъэрым и ипотечнэ корпорацэ» IуэхущIапIэм а ухуэныгъэр зэрыригъэкIуэкIынумкIэ тендерыр къихьащ икIи псынщIэу Iуэхум иужь ихьащ. Унагъуэу 8-м ятещIыхьа псэупIэм лэжьыгъэ псори иджырей мардэхэм тету къыщрахьэлIэ.
Шэрэдж Дисэ.
Къуажэдэсхэм я хъуэпсапIэ
«Щэнхабзэ» лъэпкъ проектым ипкъ иту Дзэлыкъуэдэс щаухуэнущ щэнхабзэмкIэ унэ.
Нэгузыужь программэхэмрэ гуфIэгъуэ пшыхьхэмрэ иджыри къэс щрагъэкIуэкIар къуажэ администрацэм и унэрщ. Абы гугъуехь щхьэхуэхэр пыщIат дауэдапщэхэр къызэзыгъэпэщхэмкIи, жылагъуэдэсхэмкIи. Зи лъабжьэр щIадзауэ ягъэтIылъ ухуэныгъэм цIыху 300 зыщIэхуэн залышхуэ хэтынущ. Объектыр гъэхьэзрыным бюджет ахъшэу сом мелуан 26-рэ хухахащ.
Щэнхабзэм и унэ щхьэхуэ зэрамыIэми емылъытауэ Дзэлыкъуэдэсым и творческэ лэжьакIуэхэм лэжьыгъэ хъарзынэ кърахьэлIэ. Къапщтэмэ, нобэ администрацэм и унэм щолажьэ лъэпкъ, иджырей къафэхэмкIэ, уэрэд жыIэнымкIэ, сурэт щIынымкIэ, литературэмкIэ гупжьейхэр. Абыхэм йокIуалIэ сабий куэд.
ЩIэуэ яухуэ щэнхабзэмкIэ унэм драмэкружок къыщызэIуахыжыну я мурадщ. Абы екIуалIэ хъунущ сабийхэри балигъхэри. Апхуэдэу зэхашэнущ IуэрыIуатэм дихьэххэм я гуп «Унэгуащэ», «Къалэмым дихьэххэм» я клуб, уэрэдым дихьэх жылэдэсхэм я хор.
Лъостэн Музэ.
